## Nuria Martínez inicia una ronda de contactes amb els sindicats de justícia amb les trobades de STAJ i CSIF

*** La ronda continuarà la setmana que ve amb les reunions amb Intersindical Valenciana i CCOO-PV i la següent amb UGT-PV
* La consellera assegura que des de la Conselleria de Justícia es mantindrà un canal de comunicació obert i permanent amb els sindicats**

La consellera de Justícia i Administració Pública, Nuria Martínez, ha iniciat una ronda de contactes amb els sindicats de Justícia després de mantindre este dilluns sengles trobades amb STAJ i CSIF; una ronda que continuarà la setmana que ve amb les reunions amb Intersindical Valenciana i CCOO-PV i la següent amb UGT-PV.

Després de les reunions d’este dilluns, en les quals s’han abordat qüestions com els canvis previstos en l’Administració derivats de la implantació de la Llei 1/2025, que afectaran les condicions de treball, o les retribucions dels funcionaris judicials, la consellera ha assegurat que des de la Conselleria de Justícia es mantindrà un canal de comunicació obert i permanent amb els sindicats. “Entenem que el diàleg social és una ferramenta real per a la modernització i la millora de la nostra administració”, ha manifestat.

“Agraïm el treball dels sindicats i la seua voluntat d’aconseguir acords que beneficien els empleats públics de l’Administració de justícia. El nostre compromís és clar: negociar amb rigor, avançar amb responsabilitat i continuar millorant les seues condicions”, ha assegurat la consellera.

Finalment, la titular de Justícia ha reiterat “el compromís del Consell de Carlos Mazón amb el diàleg social com a pilar fonamental de la nostra acció de govern, i ha recordat que a inicis d’enguany es va decidir destinar 5 milions d’euros per a augmentar el complement autonòmic transitori (CAT), una mesura que afectarà 5.447 empleats de Justícia este 2025”.

Fecha: 14/04/2025